Vabariigi Valitsuse korralduse 
„Toetusfondist toimetulekutoetuse lisavahendite jaotus 2026. aastal“
eelnõu seletuskiri


I. Sissejuhatus

1. Sisukokkuvõte
Korraldusega eraldatakse kohaliku omavalitsuse üksustele toimetulekutoetuse maksmise hüvitamiseks täiendavalt 1,1 mln eurot.
	
2. Eelnõu ettevalmistaja
Eelnõu koostas Regionaal- ja Põllumajandusministeeriumi (edaspidi ReM) kohalike omavalitsuste osakonna nõunik Andrus Jõgi (telefon 5885 1311, e-mail andrus.jogi@agri.ee). Eelnõu juriidilist kvaliteeti kontrollis sama osakonna õigusnõunik Olivia Taluste (telefon 58851453, e-mail olivia.taluste@agri.ee).

3. Märkused
Eelnõu on kooskõlas põhiseadusega ja teiste valdkonda reguleerivate õigusaktidega. Eelnõu aluseks on riigieelarve seaduse § 48 lõige 6 ja vahendite eraldamine toimub kooskõlas Vabariigi Valitsuse 6. veebruari 2015. a määrusega nr 16 „Riigieelarve seaduses kohaliku omavalitsuse üksustele määratud toetusfondi vahendite jaotamise ja kasutamise tingimused ja kord“ (edaspidi toetusfondi määrus). Eelnõu on koostatud arvestades riigieelarve seaduse § 32 lõike 1 teises lauses ning lõike 2 punktis 2 toodut. Toimetulekutoetusteks ette nähtud vahendid on riigieelarves piirmäärata arvestuslik kulu.

2026. aasta riigieelarves toetusfondis ette nähtud vahendeid on eelnevalt jaotatud Vabariigi Valitsuse 16. jaanuari 2026. a korraldusega nr 9 „Toetusfondist üldhariduskoolide pidamiseks antava toetuse jaotus 2026. aastal“ ja 26. veebruari 2026. a korraldusega nr 42 „Tasandus- ja toetusfondi jaotus 2026. aastal“.

II. Eelnõu sisu ja võrdlev analüüs

Toimetulekutoetuse maksmiseks kulus 2026. aasta seitsme kuuga 20,6 miljonit eurot, mis on 1% vähem kui 2025. aasta samal perioodil. Taotluste arv oli 2026. aasta juulis 7% väiksem kui eelmisel aastal samal ajal, aga kulu taotluse kohta 6% suurem.

Varasemalt on Vabariigi Valitsus otsustanud jaotada kohalikele omavalitsustele toimetulekutoetuste maksmise hüvitamiseks 29,1 mln eurot. Lisaks on olnud kohalikel omavalitsustel kasutada jääke eelmisest aastast summas 4,3 mln eurot.

Toimetulekutoetuste maksmise hüvitamiseks tehakse lisaväljamakse 1,1 mln euro ulatuses 43-le kohaliku omavalitsuse üksusele, et tagada vahendite piisavus 2026. aasta lõpuni. Jaotamisel võetakse arvesse, et igale omavalitsusel oleks tagatud 2026. aastaks vahendid arvestusega 1,6[footnoteRef:1] korda nende jaanuari-juuli tegelik kulu. [1:  Selle võrra ületas 2025. aastal aasta kogukulu jaanuari kuni juuli kulusid.] 


2026. aasta riigieelarves on toimetulekutoetuse maksmise hüvitamiseks ette nähtud 42,5 mln eurot (võrdluseks jaotati 2025. aastal kohaliku omavalitsuse üksustele toimetulekutoetuse maksmise ja maksmise korraldamise kulude hüvitamiseks kokku 36,7 miljonit eurot). Sellel aastal on juba jaotatud 29,9 mln eurot[footnoteRef:2] ja käesoleva eelnõuga jaotatakse lisaks 1,1 mln eurot ehk kokku saab jaotatud 31,0 mln eurot. Toimetulekutoetuse vahenditest jääb seejärel veel jaotamata 11,5 mln eurot. Toimetulekutoetuse hüvitamine on riigieelarves piirmäärata ehk arvestuslik kulu, mille arvel võetavate kohustuste suurusele riigieelarvega vastavalt riigieelarve seaduse § 32 lõikele 1 piiranguid ei kehtestata. [2:  Sh 29,06 mln eurot toimetulekutoetuse maksmise kulude hüvitamiseks ning 0,89 mln eurot toimetulekutoetuse maksmise korraldamise kulude hüvitamiseks.] 


III. Eelnõu vastavus Euroopa Liidu õigusele

Eelnõu ei ole vastuolus Euroopa Liidu õigusaktidega.

IV. Korralduse mõjud

Toimetulekutoetuse maksmise hüvitamiseks täiendavate vahendite eraldamine tagab kohaliku omavalitsuse üksustele vajalikud vahendid riikliku ülesande täitmiseks toetuste maksmisel.

V. Korralduse rakendamisega seotud kulutused ja eeldatavad tulud

Eelnõuga eraldatakse kohaliku omavalitsuse üksustele toimetulekutoetuse maksmise hüvitamiseks täiendavalt 1,1 mln eurot. Vahendid on ette nähtud 2026. aasta riigieelarves toetusfondi vahendite hulgas.

	(mln eurot)
	Toimetulekutoetuse maksmise hüvitis

	2026. aasta riigieelarve
	42,5

	Varasemalt jaotatud
	29,9

	Käesoleva korraldusega jaotatakse
	1,1

	Jääk
	11,5



VI. Jõustumine

Korraldus koos lisaga jõustub üldises korras.

VII. Eelnõu kooskõlastamine

Eelnõu saadeti kooskõlastamiseks Sotsiaalministeeriumile, Rahandusministeeriumile ja Eesti Linnade ja Valdade Liidule. Eelnõule kooskõlastusringil märkusi ei esitatud.

